Berlin (dpa/SN). Tak mjenowana korona-app je wot dźensnišeho darmotnje wužiwajomna. Kaž zwjazkowe knježerstwo wčera zdźěli, ma wona pomhać rozšěrjenju koronawirusa w Němskej zadźěwać, dokelž hodźa so z njej w nuzowym padźe kontakty inficěrowanych wosobow zwěsćić. Tuž je wažne, zo telko ludźi kaž móžno app za mobilne telefony wužiwa. Při tym njeńdźe wo to zwěsćić, hdźe je štó hdy był, ale wo to, ludźi, kotřiž su blisko natyknjeneje wosoby byli, warnować, zo su so snano sami z wirusom natyknyli.
Warnowanska app njemóže tomu zadźěwać, zo so sam z wirusom natyknješ. Wona njenaruna ani płaćiwe směrnicy nastupajo dodźerženje wotstawka ani prawidła hygieny. Wona ma dotalne naprawy přećiwo wirusej wudospołnić, z tym zo kontaktne rjećazy pozitiwnje testowanych wosobow přetorhnje.
Nikoho w Němskej njenuzuja korona-app na swojim mobilnym telefonje instalować. To je ryzy dobrowólny rozsud. Zasadnje pak płaći: Čim wjace ludźi app na swojim smartfonje instaluje, ćim wjace z nich móže tónle přidatny škit wužiwać a ćim dokładnišo a wobšěrnišo hodźa so kontakty wuslědźić.
szl_Latn szl_Latn pol_Latn